b'\n_START_ARTICLE_\nPeter Zadravec\n_START_SECTION_\n\xc5\xbdivljenje in delo\n_START_PARAGRAPH_\nZadravec se je po kon\xc4\x8dani ljudski \xc5\xa1oli, ki jo je obiskoval v Humu pri Ormo\xc5\xbeu izu\xc4\x8dil za mlinarja v Sredi\xc5\xa1\xc4\x8du ob Dravi in delal po ve\xc4\x8djih mlinskih obratih na \xc5\xa0tajerskem. Od mladosti se je zanimal za mehaniko, zlasti za mlinske naprave in stroje. V \xc5\xbeelji, da se seznani z najnovej\xc5\xa1o mlinsko tehniko, je 1885 odpotoval v ZDA, kjer je ostal do 1893. Najprej je delal na kmetiji, nato v San Antoniu (Teksas) v parnem mlinu, kjer je bil zadnji dve leti obratovodja. V prostem \xc4\x8dasu je \xc5\xa1tudiral strokovno literaturo. Skonstruiral je sito za moko (flour separator) in pogon za ve\xc4\x8dji vetrni mlin (primeren za Nizozemsko). \xc5\xa0e med bivanjem v Ameriki je kupil v bli\xc5\xbeini svojega doma v Loper\xc5\xa1icah mlin z malim posestvom, kjer je po vrnitvi mlinaril do smrti (prijel se ga je vzdevek Amerikanec). Z nasveti je pomagal okoli\xc5\xa1kim mlinarjem in materialno podpiral \xc5\xa1olarje rojstnega kraja._NEWLINE_Za uspe\xc5\xa1ne inovacije in prakti\xc4\x8dne izbolj\xc5\xa1ave v mlinski tehniki mu je Acad\xc3\xa9mie parisienne des inventeurs industrielles et exposants podelila diplomo z zlato medaljo in ga imenovala za \xc4\x8dastnega \xc4\x8dlana.'